paragraph_text: Lančana polimerizacija događa se uzastopnom adicijom monomernih molekula, zbog čega ju nazivamo i poliadicijom. U procesu se nezasićeni monomeri lančano polimeriziraju. Prije svega to su alkeni, dieni te neki ciklički monomeri poput laktona, laktama i cikličkih etera. Karakter im je bifunkcijski i čini ga višestruka veza ili ciklička struktura. Karakter se pobuđuje dodatkom inicijatora ili katalizatora. S obzirom na to lančana polimerizacija može biti radikalska (reakcija slobodnih radikala kao inicijatora), ionska (ioni su katalizatori) i koordinativna (monomeri se ugrađuju između inicijatora-koordinativnog kompleksa).